**Litter Less 2016-17**

**Θεατρικό δρώμενο με θέμα την ανακύκλωση που θα παρουσιάσουν οι μαθητές του Δ2 τμήματος με τη λήξη της χρονιάς στους μαθητές όλου του σχολείου.**

**ΕΓΩ, ΕΣΥ, ΕΜΕΙΣ ΚΑΙ … Η ΑΝΑΚΥΚΛΩΣΗ**

(Στην πρώτη σκηνή παρουσιάζεται ο Κύριος Πέτας, ένας υπερκαταναλωτικός οικογενειάρχης με δύο παιδιά που ζει σε μια όμορφη συνοικία της πόλης γεμάτη λουλούδια και πράσινο. Άλλο βασικό πρόσωπο του έργου είναι ο οδοκαθαριστής κύριος Μήτσος)

**Πέτας** : Γεια σας παιδιά. Είμαι ο κύριος Πέτας και μου αρέσουν πολύ τα ψώνια. Ζω σε μια όμορφη συνοικία της πόλης μαζί με την οικογένεια μου. Και ξέρετε ποια είναι η καλύτερη μου μέρα; Η Παρασκευή. Ναι, κι αν θέλετε να μάθετε γιατί, θα σας πω αμέσως. Γιατί πάω στο σούπερ μάρκετ και ψωνίζω. Είμαι πάρα πολύ ευτυχισμένος κάθε φορά που γεμίζω το καλάθι μου με τόσα λαχταριστά πράγματα. (σε αυτό το σημείο φωνάζει τα παιδιά του)

**Πέτας** : Πού είσαι, βρε Γιώργο, πάλι στον υπολογιστή, στο διαδίκτυο σπαταλάς τον καιρό σου; Έλα βρε παιδάκι μου, ξέχασες τι μέρα είναι σήμερα; Παρασκευή είναι και ξέρεις πολύ καλά τι κάνουμε κάθε Παρασκευή. Άντε τρέχα να φωνάξεις και την αδερφή σου, την Μαρία, μην καθυστερούμε.

**Γιώργος** : Έρχομαι μπαμπά! Μαρία, Μαρίααα!! Ετοιμάσου πάμε στο σούπερ!!

**Πέτας** (απευθύνεται στην κόρη του): Άντε κοριτσάκι μου, άσε και λίγο τον καθρέφτη, να πάμε για ψώνια.

**Μαρία**: Έτοιμη είμαι μπαμπά! Θα πάρω ό,τι μου αρέσει;

**Πέτας** : Φυσικά, καλό μου κορίτσι! Κι εδώ που τα λέμε, πού είναι η μητέρα σας, πάλι στην κουζίνα; Όλο δουλειές κάνει αυτή η γυναίκα. Φώναξέ την, και πες της πως είναι ώρα να πάμε στο σούπερ μάρκετ. Αργήσαμε ήδη. Πώς θα πάμε χωρίς την μαμά;

**Μαρία**: Μαμάααα!!! Άντε, έλα, μην αργείς, πάμε για ψώνια!

(μπαίνει στη σκηνή η μαμά, όμορφα ντυμένη με καπέλο και γάντια)

**Μάμα**: Είμαι πανέτοιμη!!Τα άφησα όλα και ντύθηκα για το σούπερ μάρκετ. Πάμε να ψωνίσουμε. Δεν πρέπει να ξεχάσουμε τίποτα. Δεν πρέπει να λείπει τίποτα από το σπίτι!

**Πέτας, Γιώργος, Μαρία** : ΝΑΙ!!! ΝΑΙ!!!

( Όλοι μαζί πηγαίνουν στο σούπερ μάρκετ. Το σκηνικό δείχνει παιδιά που εργάζονται στο σούπερ μάρκετ και άλλα που είναι πελάτες: θα δείχνουν με κινήσεις , χειρονομίες και εκφράσεις του προσώπου τι αγοράζουν π.χ. αν είναι βαρύ, μεγάλο ή μικρό ,αν μυρίζει, αν κάνει φασαρία καθώς το μεταφέρουν. Έτσι όλη η ομάδα είναι όρθια και παριστάνει πως ψωνίζει).

**Πέτας** : Δείτε πόσα προϊόντα περιμένουν υπομονετικά στα ράφια τους για να τα αγοράσουμε, έτσι μου έρχεται, να τα πάρω όλα! (Τότε εμφανίζει ο Πέτας κι ένα καλάθι γεμάτο με προϊόντα ενώ τα παιδιά του και η γυναίκα του με την σειρά τους , κάνουν πως βάζουν στο καλάθι συνεχώς διάφορες λιχουδιές, χωρίς να λογαριάζουν αν αυτά που αγοράζουν έχουν πολλές συσκευασίες.

Στην συνέχεια όλοι μαζί πηγαίνουν στο σπίτι τους και αρχίζουν να τρώνε και να καταναλώνουν. Ανοίγουν διάφορα κουτιά τσαλακώνουν περιτυλίγματα και τα πετάνε σε μια σακούλα που την κρατούν 2 παιδιά, ο Φλίπ και ο Φλόπ που παριστάνουν ένα ζωντανό κουβά. Πριν τελειώσει η μέρα έχουν γεμίσει μια μεγάλη σακούλα σκουπιδιών.

**Πέτας**: Μπράβο μας, όλα καλά! Για δείτε πόσα πολλά καταναλώσαμε! Έτσι πρέπει! Αν δεν καταναλώσουμε πώς θα κινηθεί το χρήμα! Το χρήμα πρέπει να αλλάζει χέρια. Γι΄ αυτό καταναλώστε όσο μπορείτε! Όσο πιο πολύ μπορείτε!!!

**Γυναίκα**: Ποιο καλό παιδί θα πάει τώρα να πετάξει τα σκουπίδια;

**Πέτας**: Εγώ καλή μου, πώς θα σηκώσουν τα παιδιά τόσο βάρος! Εξάλλου αφού ξέρεις πόσο νοικοκύρης είμαι, χα, χα, χα!(γυρίζει και μουρμουρίζει ψιθυριστά στα παιδιά:) Ας είναι καλά ο κύριος Μήτσος! Αυτός ο καλός άνθρωπος! Α! όλα για όλα! Πολύ εξυπηρετικός! Τον τελευταίο μήνα που έπιασε δουλειά στο Δήμο συμμαζεύτηκε κάπως το κακό με τα σκουπίδια της γειτονιάς! Ελπίζω να πάψουν να φωνάζουν και κάποιοι υστερικοί γείτονες! Κάποιοι γκρινιάρηδες! Παναγία μου!! γκρίνια που την έχουν! Τους ενοχλούν τα πολλά σκουπίδια! Και τι θέλετε κύριοι; Τι να τα κάνουμε τα σκουπίδια μας; Τέλος πάντων! Ας είναι καλά ο κύριος Μήτσος! Αυτός ο καλός άνθρωπος!

(Ο Κύριος Μήτσος είναι ο οδοκαθαριστής της γειτονιάς και όταν ο Κύριος Πέτας πρέπει να πετάξει τα σκουπίδια του , φωνάζει τον κύριο Μήτσο για να μην ακούει αυτός την γκρίνια των γειτόνων).

(Πριν ακόμη τον φωνάξει, εμφανίζεται ο κύριος Μήτσος τραγουδώντας και σκουπίζοντας τον δρόμο με μια σκούπα, συστήνεται και λέει: )

**Μήτσος** : Εγώ, που λέτε παιδιά είμαι ο Κύριος Μήτσος, ο οδοκαθαριστής . Αυτή είναι η δουλειά μου, όλη μέρα σκουπίζω. Από εμένα περιμένουν όλοι. Τι να γίνει, βλέπετε έχω και μια οικογένεια να θρέψω, ας είναι καλά ο Δήμος που με προσέλαβε για το πεντάμηνο. Μετά … βλέπουμε … κι εγώ κι αυτοί με τα σκουπίδια τους! !(καθώς σκουπίζει βρίσκει ένα νόμισμα). Σήμερα λοιπόν είναι η τυχερή μου μέρα!

**Πέτας:** Κύριε Μήτσο!!! Κύριε Μήτσο!!! Α! κάνει τον κουφό, φωνάξτε και εσείς παιδιά, βοηθήστε με.

**Κοινό**: Κύριε Μήτσο!! (Ο Κύριος Μήτσος ανταποκρίνεται και πηγαίνει προς το μέρος του Πέτα)

**Μήτσος** : Ποιος με φωνάζει καλέ, σαν κάτι να πήρε το αυτί μου. Βλέπετε είμαι και λίγο περήφανος στα αυτιά. Α! Καλημέρα κύριε Πέτα. Τι με θέλετε; Πείτε μου γρήγορα γιατί δεν πρέπει να καθυστερώ από την δουλειά μου; Αν δεν δουλέψω εγώ, θα πλημυρίσουν οι δρόμοι από τα σκουπίδια.

**Πέτας**: Να, κύριε Μήτσο.Τα σκουπίδια μου θέλω να σου δώσω να πάς να τα πετάξεις στον κάδο και με το αζημίωτο φυσικά. Εσύ που τα καταφέρνεις τόσο καλά!!!

**Μήτσος**: Ας μην είχα ανάγκη από τα χρήματα και θα σου έλεγα εγώ. Φέρε τα σκουπίδια σου , δεν είναι τίποτα για εμένα έτσι και αλλιώς προς τα εκεί θα πάω. Θα βρω τρόπο να τα ξεφορτωθώ, μείνε ήσυχος.

(Στο σημείο αυτό εμφανίζονται 4 αγανακτισμένοι κάτοικοι που έχουν προβλήματα από τα σκουπίδια:

Α) Η νοικοκυρά που δεν μπορεί να αερίσει το σπίτι ή να απλώσει τα ρούχα της ή να τα τινάξει, γιατί η δυσοσμία είναι αποκρουστική Β) Η νοικοκυρά που βγαίνει να ποτίσει τα λουλούδια και δεν μπορεί να αναπνεύσει

Γ) Άλλος που κόβει μυρωδικά ή λαχανικά από τον κήπο, αλλά είναι μαραμένα και

Δ) Ο ψαράς με άδεια τα δίχτυα του, αφού τα υγρά των σκουπιδιών καταλήγουν στη θάλασσα και σκοτώνουν τα ψάρια.)

**Μήτσος** : Για να δω τώρα πού θα αφήσω αυτά τα σκουπίδια. Κάθε μέρα, ο Κύριος Πέτας αυτή την αγγαρεία με βάζει να κάνω. Πού τα βρίσκει καλέ τόσα σκουπίδια; ποπό!! Κουτιά , κουτάκια τι τρώνε τέλος πάντων αυτοί; Λες και τρώνε 100 άτομα και όχι μια οικογένεια. Αντώνη, θα έρθεις να με βοηθήσεις, γιατί πονάει η μέση μου. Ωραία τώρα που έχω βοηθό όλα θα πάνε μια χαρά!(πηγαίνουν ανυποψίαστοι προς τον κουβά απορριμμάτων του δήμου).

**Μήτσος**: Λες να τα ρίξουμε σε αυτόν τον κάδο; Μπα, πολύ ξεχειλισμένο τον βλέπω. Μα πώς γίνονται όλα αυτά τα σκουπίδια; Χάλι μαύρο, σκουπίδια και πάλι σκουπίδια! Τέλος πάντων, τι με νοιάζει, εγώ θα σώσω το περιβάλλον; Εγώ ανέλαβα μια δουλειά και πρέπει να την τελειώσω.

(προσπαθούν να τα πετάξουν, όμως για κακή τους τύχη οι αγανακτισμένοι γείτονες κάνουν κατάληψη του χώρου, γιατί δεν αντέχουν άλλο την δυσοσμία, την ρύπανση του εδάφους, του αέρα και των νερών από τα σκουπίδια που ξεχειλίζουν στους κάδους και χύνονται γύρω τους.)

**Γείτονες**: Φτάνει! Όχι άλλα σκουπίδια Δεν βλέπετε πως έχει ξεχειλίσει! Δεν βλέπετε;

**Μήτσος** : Εσείς τι ανακατεύεστε καλέ; Γιατί με εμποδίζετε; Τι θα την κάνω εγώ την σακούλα του Κύριου Πέτα, στο σπίτι μου θα την πάρω;

**Κάτοικος Α’ :** Δεν ξέρω τι θα τα κάνεις! Ξέρω πως ανοίγω το παράθυρο μου να αερίσω το σπίτι μου ή να τινάξω το σεντόνι μου και «πιφ» όλες οι βρωμομυρωδιές έρχονται και τρυπώνουν μέσα, είναι κατάσταση αυτή;

**Κορίτσια της γειτονιάς:** Δεν είναι κατάσταση αυτή!

**Κάτοικος Β’:** Δεν ξέρω τι θα τα κάνεις! Ξέρω πως βγαίνω στο μπαλκόνι μου να ποτίσω τα λουλούδια μου και μόλις πάω να μυρίσω ένα λουλούδι, μου κόβεται η ανάσα «γκούχ» είναι κατάσταση αυτή; Σας ρωτάω;

**Κορίτσια της γειτονιάς:** Δεν είναι κατάσταση αυτή!

**Κάτοικος Γ’:** Δεν ξέρω τι θα τα κάνεις! Ξέρω πως η γυναίκα μου, μου είπε να πάω να της κόψω λίγο μαϊντανό από τον κήπο μας. Έσκυψα για να τον μαζέψω και τι να δω «ωωωωω»! ήταν όλος μαραμένος αφού τα σκουπίδια ρυπάνανε το έδαφος. Είναι κατάσταση αυτή;

**Κορίτσια της γειτονιάς:** Δεν είναι κατάσταση αυτή!

**Κάτοικος Δ’ :** Δεν ξέρω τι θα τα κάνεις! Ξέρω πως είμαι ψαράς και κάποτε η θάλασσα είχε πολλά ψάρια. Ήμουν χαρούμενος, γιατί τάιζα την οικογένειά μου. Τώρα ρίχνω τα δίχτυα άδεια και τα ανεβάζω πάλι άδεια. Η ρύπανση από τη γη έφτασε στη θάλασσα και εξαφάνισε τα ψάρια. Είναι κατάσταση αυτή;

**Kορίτσια της γειτονιάς**: Δεν είναι κατάσταση αυτή!

(απογοητευμένος ο Κύριος Μήτσος φορτωμένος με την σακούλα των σκουπιδιών αναζητά λύσεις στο πρόβλημα του)

**Μήτσος :** Να! Εδώ θα τα αφήσω, πίσω από το δέντρο, είναι ήσυχα και δεν με βλέπει κανείς.

**Κορίτσια πίσω από το δέντρο:** Εεεεεε!!! Όχι άλλα σκουπίδια!

**Μήτσος:** Δεν πάτε να φωνάζετε εσείς, εγώ θα τα ξεφορτωθώ. Μου φαίνεται με παρεξηγήσατε, εγώ είμαι άνθρωπος του μεροκάματου, πρέπει να κάνω τη δουλειά μου. Αυτά τα αυτοκίνητα είναι ό,τι πρέπει , θα τα κρύψω από πίσω τους, δεν θα με πάρει κανείς είδηση. Τα αφήνω και βούρ… για το σπιτάκι μου.

**Κορίτσια πίσω από το αυτοκίνητο:** Εεεεε!!! Όχι άλλα σκουπίδια!

**Μήτσος :** Θα τα αφήσω εδώ στη μέση του πεζοδρομίου και θα κάνω πως δεν είναι δικά μου.

**Κορίτσια πάνω στο πεζοδρόμιο:** εεεεε!!! Όχι άλλα σκουπίδια!

(κουρασμένος , δεν ξέρει πια τι να κάνει. Οι κάτοικοι φεύγουν και αυτός μιλά με το κοινό)

**Μήτσος:** Μόνο να φωνάζετε ξέρετε, ορίστε πείτε μου τι να τα κάνω τα σκουπίδια που μου φόρτωσε ο κύριος Πέτας; Όπως είδατε οι κάτοικοι έκαναν κατάληψη στους κάδους , λένε πως δεν αντέχουν άλλο, πως ψοφάνε τα ψαράκια, μαραίνονται τα λουλουδάκια και άλλα τέτοια (κάνει πως σκέφτεται και προβληματίζεται). Μήπως τελικά έχουν δίκιο; Έχετε εσείς καμιά ιδέα για το πρόβλημα των σκουπιδιών; Τι άλλο θα μπορούσα να τα κάνω;

**ΟΛΟΙ ΜΑΖΙ** : ANAKYΚΛΩΣΗ!!

**Μήτσος :** Πώς είπατε, ανακοίνωση;

**Όλοι μαζί:** Ανακύκλωση!

**Μήτσος**: Α! Ανακύκλωση! Τι είναι πάλι τούτο; (τα παιδιά εξηγούν)

**ΠΑΙΔΙ Α΄**

**ΠΑΙΔΙ Β΄**

**ΠΑΙΔΙ Γ΄**

**Μήτσος**: Και πώς μπορώ εγώ να ανακυκλώσω; Εγώ είμαι ένας απλός άνθρωπος και δεν ξέρω από αυτά που μου λέτε. Ξέρετε τι λέω, πολύ σκοτίστηκα με αυτό το θέμα. Θα πάω να τα δώσω πίσω στον κύριο Πέτα και αυτός ας κάνει ό,τι θέλει. Στο κάτω-κάτω δικά του είναι τα σκουπίδια, ας αναλάβει αυτός την ανακύκλωσή τους.

(ο κύριος Πέτας στο μεταξύ είχε βγει στο δρόμο για να δει τι γίνεται και από πού ερχότανε όλη αυτή η φασαρία)

**Μήτσος**: Καλώς το αφεντικό, πάνω που σε γύρευα! Λοιπόν πάρε πίσω τα σκουπίδια σου και κάντα ό,τι θέλεις. Οι κάτοικοι της περιοχής δεν με αφήνουν να τα πετάξω στον κάδο, κάνουν διαμαρτυρία.

**Πέτας**: (ενοχλημένος) Και τι να τα κάνω εγώ τα σκουπίδια μου, κύριε Μήτσο; Δεν ασχολήθηκα ποτέ με αυτά.

**Μήτσος** : Δεν ξέρω, ό,τι θέλεις κάνε. Όπως τα δημιούργησες βρες τώρα και την λύση. Αλλά τα παιδιά από εδώ κάτω φωνάζουν κάτι για ανακύκλωση. Ξέρεις εσύ από τέτοια; Κανόνισε λοιπόν, διάλεξε τα για ανακύκλωση.

**Πέτας** : Έχεις δίκιο, το διάβασα πριν από καιρό στην εφημερίδα ότι στο δήμο μας έχει ξεκινήσει το πρόγραμμα της ανακύκλωσης Στις γειτονιές δίπλα στους παλιούς πράσινους κάδους υπάρχουν οι μπλε κάδοι αλλά και οι κάδοι που μοιάζουν με καμπάνες! Πρέπει να ενημερωθώ, να μάθω, να δω τι θα κάνω με τα σκουπίδια μου! Αλλιώς θα μας φάνε οι αρρώστιες! Πιφ! Ας ανοίξω να δω στο ίντερνετ στη σελίδα του Δήμου: Α!! Μάλιστα!!! Α!! Μάλιστα!!! Τι μου λες!!!

**Γιώργος – Μαρία:** Μπαμπά**,** Μαμά!!!Σας φέρνουμε νέα από το σχολείο. Διαβάστε το φυλλάδιό αυτό θα μάθετε κι εσείς πως θα βοηθήσετε το περιβάλλον μας να γίνει πιο καθαρό. Μπορούμε αν προσπαθήσουμε να καταφέρουμε ένα μικρό θαύμα. Κοίτα …….

Στον κάδο ανακύκλωσης πετά ο Γιώργος ένα παλιό πλαστικό και η Μαρία βγάζει ένα νέο προϊόν π.χ. ένα τάπερ, πετά ένα αλουμίνιο και βγάζει ένα π.χ. κουτάλι, πετά ένα παλιό χαρτί και βγάζει π.χ. ένα περιοδικό πετά ένα κομμάτι γυαλί και βγάζει ένα καινούργιο μπουκάλι.

Κάπου εκεί ξαναεμφανίζεται ο κύριος Μήτσος που κοιτάζει με περιέργεια τι γίνεται!

**Μήτσος**: Α! τι μοντέρνο αυτό το κουτάλι, και αυτό το τάπερ πόσο εξυπηρετικό για να βάζω τις ελίτσες μου..Είδατε πόσα καλούδια οικονόμησα από την ανακύκλωση; Τελικά δεν ήταν μόνο η τυχερή μου μέρα σήμερα. Ήταν η μέρα που έμαθα πόσο πολύτιμη είναι η ανακύκλωση για το περιβάλλον και για όλους μας.

(Χαρούμενος, ευτυχισμένος, αλλά και εντυπωσιασμένος και ο κύριος Πέτας, έφυγε για το σπίτι του και για πρώτη φορά στην υπερκαταναλωτική του ζωή, ένιωσε ότι έκανε ένα καλό και χαμογέλασε ευχαριστημένος.

(Στο μεταξύ μετά την ανακύκλωση των απορριμμάτων το σκηνικό γύρω από τον κουβά έχει αλλάξει τελείως. Ξανάρχονται και οι κάτοικοι):

**Κάτοικος Α’ :** Για να μυρίσω(βαθιά ανάσα) αχά! Επιτέλους καθαρός αέρας, ας είναι καλά η ανακύκλωση που φρόντισε για τα ρουθουνάκια μας.

**Κάτοικος Β’ :** Τα λουλούδια μου τώρα μοσχοβολάνε! Ανακύκλωση! σε ευχαριστώ!

**Κάτοικος Γ’ :** Να τα λαχανάκια μου και ο μαϊντανός μου, όλα καταπράσινα και ζωντανά! Να μου ζήσεις ανακύκλωση.

**Κάτοικος Δ’ :** Τα ψάρια, γέμισαν τα δίχτυα μου.

**ΟΛΟΙ ΜΑΖΙ:** Ποπο!! Ψαράκια (ακούγονται από το κοινό). Είδες η ανακύκλωση;!

**(Όλοι μαζί τραγουδούν ένα τραγούδι για την ανακύκλωση).**